Таханлера Колумбин мехкан колонизаци хилла Колумб Христофора Америка дӀайиллинчул тӀаьхьа. Хьалха испанхой буьйлабелира колонизаци ян Карибан бердйистан, амма гӀортар аьттонза хилира. ШолгӀа а аьтту ца белира. Амма 1525 шарахь испанхойн аьтту белира хьалхара гӀала Санта-Марта кхолла. Оцу гӀалан тӀиера испанхой бахара Магдалена эркаца. 1536 шарахь конкистадорийн тоба Санта-Мартера кӀорге яха йолаелира куьйгаллехь Хименеса де Кесада Гонсало а волуш. Индахошца тӀемашкахь конкистадорашна юкъара дайра 3/4 дакъа, амма уьш массо а кхечира муискийн латтанашка, уьш къарбан хала ца хилира. 1538 шеран 6 августехь Хименес де Кесадас юьйгӀира Санта-Фе-де-Богота гӀала. Латташ дохуш дакъа лецира кхин а Себастьян де Белалькасара. Цуо 1536 шарахь кхоьллира Попаян а, Кали а. Испанин паччахьо Белалькасар хӀоттийра Каук тогӀенан мехкан корта, ткъа Кесадах хилира Керла Гранадан губернатор — иштта цӀе тиллира Кесадас баьккхинчу мехкана.